Reinhold Messner

Reinhold Andreas Messner (født 17. september 1944) er en italiensk tindebestiger og eventyrer fra Syd-Tirol i Italia. Han er kjent for den første solobestigning av Mount Everest uten tilførsel av oksygen og for å være den første klatrer som har fullført «åttetusener» (besteget alle toppene på over 8000 moh.).

Biografi 
Han er født i Brixen (Syd-Tirol i Italia) og har tysk som morsmål. Han tilbragte sine ungdomsår med å klatre i Alpene og ble bergtatt av Dolomittene. Hans far, Josef Messner, var lærer. Da Reinhold var 13, begynte han å klatre med broren Günther, som var 11 år gammel. Da Reinhold og Günther var i begynnelsen av tyveårene, var de allerede regnet blant Europas beste klatrere.

Siden 1960-tallet, og inspirert av Hermann Buhl, var han en av de første og mest entusiastiske tilhengere av en klatrestil, Alpe-stilen, som besto i å klatre med meget lett utstyr og et minimum av hjelpemidler. Messner betraktet den vanlige ekspedisjons-stilens «beleiringstaktikk» som respektløs overfor naturen og fjellene.

Hans første større bestiging i Himalaya i 1970, Nanga Parbat, viste seg å bli en tragisk suksess. Både han og hans bror Günther Messner nådde toppen, men Günther døde to dager senere under nedstigningen. Reinhold mistet syv tær og tre fingre, som var sterkt forfrosset under bestigningen og som måtte amputeres. 

I 1980 ble Messner den første som besteg Mount Everest alene, uten medbragt oksygen. (Messner hadde gjort dette tidligere som en del av et tomannslag med Peter Habeler i 1978). Han ble i 1986 den første som fullførte alle fjorten  «åttetusener» (topper over 8 000 moh., noen ganger kalt «Himalayas krone»), og vant således kappløpet mot Jerzy Kukuczka. Han har også gjennomført solobestigning av det teknisk meget vanskelige Nanga Parbat. Messner har krysset Antarktis på ski sammen med Arved Fuchs langs den såkalte Messner-ruta. Han har skrevet en rekke bøker om sine erfaringer. Flere av dem er oversatt til en rekke språk, blant annet engelsk. Det ble laget en film om ham i 1984, Werner Herzogs  The Dark Glow of the Mountains.

Solobestigningen av Everest, da ingen andre klatrere var til stede på fjellet, er ansett som enestående.

Messner leder i dag en rekke forskjellige foretak  som bygger på hans erfaringer, kunnskaper og ferdigheter som innen fjellsport. Fra 1999 til 2004 var han medlem av Europaparlamentet for Det italienske grønne partiet (Federazione dei Verdi).

I 2004 gikk han 2000 kilometer gjennom Gobi-ørkenen. Han hadde nå hovedsakelig ofret seg for  Messner Mountain Museum, et konglomerat av museer som han hadde grunnlagt og som omhandlet forskjellige tema fra fjellverden.

De fjorten 8000+ topper 
 1970: Nanga Parbat (8125 m)
 1972: Manaslu (8156 m)
 1975: Gasherbrum I (Hidden Peak) (8068 m)
 1977: Dhaulagiri (8167 m)
 1978: Mount Everest (8846 m), Nanga Parbat (8125 m) (Første bestigning uten tilførsel av oksygen)
 1979: K2 (8611 m)
 1980: Mount Everest (8846 m) (Første solobestigning og uten tilførsel av oksygen)
 1981: Shisha Pangma (8012 m)
 1982: Kanchenjunga (8598 m), Gasherbrum II (8035 m), Broad Peak (8048 m), Cho Oyu (8201 m – et forsøk på å nå toppen vinterstid slo feil)
 1983: Cho Oyu (8201 m)
 1984: Gasherbrum I (8068 m) og Gasherbrum II (8035 m) i ett uten å returnere til hovedleiren.
 1985: Annapurna (8091 m), Dhaulagiri (8167 m)
 1986: Makalu (8485 m), Lhotse (8516 m)

Referanser

Litteratur 
 The Crystal Horizon: Everest – The First Solo Ascent (en beretning om hans første solobestigning av Everest)
 All Fourteen 8,000ers (beretningen om hans fjorten over 8,000-meter bestigninger)
 The Naked Mountain (beretningen om hans første større bestigning i Himalaya og hans brors død)
 The Big Walls: From the North Face of the Eiger to the South Face of Dhaulagirl  (en liste og drøfting av verdens største fjellvegger)
 Free Spirit : A Climber's Life ISBN 0-89886-573-5
 My Quest for the Yeti: Confronting the Himalayas' Deepest Mystery, ISBN 0-312-20394-2
 The Second Death of George Mallory: The Enigma and Spirit of Mount Everest ISBN 0-312-27075-5

Eksterne lenker 
 
 
 
  
  Biography and material about Reinhold Messner
  Everest Unmasked: First Ascent of Everest without Supplemental Oxygen – 1978

Polfarere
Italienske fjellklatrere
Klatrere som har besteget Mount Everest
Klatrere som har besteget K2
Personer fra Brixen